Jeppe Søe (UFG), 2026-02-26:
Jeg synes måske lige, vi skal vende tilbage til fødevarechecken.
En af de allerførste beslutninger, jeg var med til at tage her i Folketinget, var i forbindelse med en forhandling ovre i Beskæftigelsesministeriet, altså ikke om en ældrecheck, ikke om en varmecheck og ikke om en fødevarecheck, men om en inflationscheck, og noget af det, vi spurgte om derovre, var, om vi nu var sikre på, der ikke ville komme en Ekstrabladsforside om, at der var nogle, som havde fået den, men som ikke skulle have den, og svaret fra ministeriet var klart: Nej, det kan vi ikke være sikre på.
For Danmark har et computersystem, som måske er fra første verdenskrig, eller det er muligvis en lille smule nyere – jeg kan ikke huske årstallet.
Men det er gammelt, og det kan absolut intet.
Så det eneste, vi kunne gøre, var at sætte nogle flueben ved dem, som vi sådan nogenlunde syntes det drejede sig om, og så vidste vi godt, at det ville ramme lidt skævt, og det blev gjort.
Men det tankevækkende er jo, at vi skal til at gøre det samme 3 år efter, og jeg synes egentlig, det er en lille smule symptomatisk ikke bare for den her regering, men også for tidligere regeringer og måske også for Folketinget som helhed, at vi lidt løser de ting, der står på forsiden af et Ekstrablad.
Enten kommer vi med et beslutningsforslag, fordi vi i er opposition og vi gerne vil have debatten og et SoMe-opslag fra Folketingets talerstol, eller også er vi i regering og siger, at det her skal løses, fordi det er det, danskerne lige nu går rigtig meget op i, i stedet for at vi måske siger, at vi skal have et nyt computersystem, og at det haster voldsomt.
For vi har lige opdaget, ved at sætte nogle flueben, at vi ikke engang kan lave en manøvre for at hjælpe specifikke danskere med et problem.
Lige om lidt ser det ud som om jeg i hvert fald skal hjem, altså hjem til mine børn og kæreste, og hvad der nu ellers er, og det er uinteressant, men der er jo f.eks. også en mor – slap dog af, venner!
Jeg har siddet på bagerste række som løsgænger i en periode, og jeg har også siddet midt i salen, og det er jo ikke bare mig, der tager hjem.
I er alle sammen, hvis der bliver udskrevet valg, fyret.
Vi går så ud i en ansættelsessamtale med vælgerne, og jeg tror, at enhver, der har prøvet at ansætte nogen, ved, at man ikke kun skal kigge på alle de ting, der bliver sagt i en ansættelsessamtale, men at man bare med mellemrum også skal se på cv'et.
Så hvis jeg skal komme med et råd og et ønske både til den, der skal overtage min plads, og dem, der skal overtage jeres – og muligvis vender nogle af jer tilbage – så vil den ene ting være, at jeg håber, at mange af jer vender tilbage.
For folkestyret er bedre end sit rygte, de folkevalgte er bedre end deres rygte, og pressen er bedre end sit rygte.
Jeg har siddet i den stol, som formanden lige nu sidder i, masser af gange og kigget herop, hvor der har siddet to journalister, og nu er der mange.
Jeg kunne måske godt ønske mig, at I også var her noget mere i alle de debatter, der har været om alt mellem himmel og jord, i den her sal, og I ikke kun kom de gange, hvor det er muligt, at der bliver trykket på en knap.
Det ville I jo også kunne læse på Ritzau, men de debatter, vi har her i salen, synes jeg stadig væk er væsentlige, og de debatter, vi har haft, er væsentlige, og kollegialt er det et stærkt sted at være.
Det er den ene ting.
Den anden ting er, om vi nu ikke skulle prøve at få kigget ned i de ting, som er galt, få ordnet det computersystem, så vi en anden gang faktisk kan sætte nogle flueben og hjælpe nogle, hvis de er i nød, altså tage fat på de ting, der er svære.
Det bliver aldeles forfærdeligt de næste 2, 3, 4 uger.
Der vil være blevet puttet nok ikke milliarder, men i hvert fald millioner bag på busser til f.eks. plakater, og der er strateger, der har siddet og opfundet fantastiske slogans, og alle kommer til at falbyde jer alt mellem himmel og jord.
Så hvis jeg skal komme med ét bud, synes jeg, I alle sammen inde i hovedet skal skrue tiden 2 år tilbage, hvor vi var midt i valgperioden.
Det er der, I kender jeres partier, og det er alt det, I ville have stemt på for 2 år siden, I skal gå ned og stemme på.
For det var jo på det tidspunkt, hvor de skulle have løst de problemer, som vi nu skal til at stemme om.
Så tak for denne gang.